Aura-yhtiöiden pääkonttori oli vuosina 1962–1978 Helsingin Meilahdessa, Mannerheimintien ja Tukholmankadun kulman Auratalossa.
**Aura** oli suomalainen vakuutusyhtiöryhmä, joka toimi vuodesta 1917 vuoden 1983 loppuun, jolloin Aurayhtiöt yhdistyi Pohja-yhtymän kanssa vakuutusyhtiö Tapiolaksi. MTK:lainen Aura oli enemmän yleisporvarillinen, kun taas SOK:n piirissä syntynyt Pohja oli taustaltaan maalaisliittolainen.

Historiaa
---------

Aura-yhtymän alku oli, kun marraskuussa 1917 perustettiin Maataloustuottajain Keskusliiton (MTK) piirissä keskinäinen vakuutusyhtiö nimeltä **Suomen Maanviljelijäin keskinäinen Tapaturmavakuutusyhdistys**. Vuonna 1925 nimeksi tuli Maalaiskuntien ja Maalaisten Keskinäinen Tapaturmavakuutusyhtiö Aura ja vuonna 1931 Maanviljelijäin Keskinäinen Vakuutusyhdistys Aura eli Maa-Aura, joka hoiti myös auto-, palo-, metsäpalo-, murto- ja vastuuvakuutuksia. Vuonna 1934 perustettiin **Keskinäinen Henkivakuutusyhtiö Aura** eli Henki-Aura, koska henkivakuutusyhtiön piti lain mukaan olla muusta vakuutustoiminnasta erillinen. Vuonna 1857 perustettu Suomen Maalaisten Paloapuyhdistys solmi 1957 yhteistyösopimuksen Auran kanssa ja vuonna 1964 nimeksi tuli Keskinäinen Vakuutusyhtiö MAVA, joka fuusioitui Auraan 1972. 

Yhtiön viimeinen toimitusjohtaja vuosina 1976–1983 oli myös Yleisradion ja urheilujärjestöjen johtotehtävistä tunnettu varatuomari Pertti "Pepsi" Paloheimo.

Vuonna 1978 Aura teki toimialarationalisoinnin nimissä sopimuksen maanviljelijöiden paikallisia vakuutusyhdistyksiä edustavan Vakava-Kekrin kanssa sopimuksen keskinäisen kilpailun rajoittamisesta. Sopimuksen mukaan Aurayhtiöt alkoivat vastata muun muassa maatalousyrittäjien henki-, eläke-, tapaturma-, auto- ja liikenne-, vastuu-, kuljetus-, yritys-, metsä- ja teollisuuspalovakuutuksista, kun taas vakuutusyhdistyksille jäivät lähinnä maatila- ja eläinvakuutukset. Samoihin aikoihin Aurayhtiöt ohitti koossa Fennian ja kasvoi Suomen neljänneksi suurimmaksi vakuutuslaitokseksi Pohjolan, Sammon ja Teollisuusvakuutuksen jälkeen.

Molemmat maaseudun vakuuttajat, sekä Pohja että Aura, kärsivät maaseudun elinkeinomurroksesta, jonka myötä syntyi uusia vakuutustarpeita kuten palovakuutuksesta erillinen kotivakuutus. Vuoden 1973 öljykriisi nosti pienen Auran toimintakuluja. Aura, Pohja ja Kansa-yhtymä perustivat vuonna 1974 vakuutusalan yhteisen tietojärjestelmäyrityksen nimeltä Akapo, mutta Kansa jäi siitä pois jo seuraavana vuonna. Se oli eräs alkusysäys Auran ja Pohjan fuusiolle, ja nykyisin se toimii nimellä Tieto-Tapiola.

Kesäkuussa 1982 Aura-yhtiöt ja Pohja-yhtymä päätettiin fuusioida, ja Tapiola-yhtiöt aloitti toimintansa vuoden 1984 alusta.. Pohjan ja Auran yhdistymistä Tapiolaksi pidettiin vakuutusalan siihen asti onnistuneimpana fuusiona. Toisaalta yrityskulttuurien yhdistäminen oli vaikeaa, ja Tapiola-yhtiöissä ylläpidettiin useita vuosia tehotonta johdon kaksoismiehitystä.

Auratalo
--------

Aura-yhtiöiden pääkonttorina toimi vuodesta 1962 Helsingin Töölöntulliin valmistunut Auratalo, vaalea 11-kerroksinen tornitalo. Vuonna 1978 Aura-yhtiöiden pääkonttori muutti Espoon Tapiolaan, mutta Auratalo oli osin vakuutusyhtiöryhmän käytössä Tapiola-fuusion 1982 jälkeenkin aina 1990-luvulle. Auratalossa on vuodesta 2016 toiminut Scandic Meilahti -hotelli.

Johtohenkilöitä
---------------

* Pertti Heikkala, varatoimitusjohtaja
* Pentti Hänninen, osastopäällikkö 1972–1983
* Asmo Kalpala, sijoitusjohtaja 1979–1983
* Juho Koivisto, Henki-Auran hallituksen pj, 1930-luku
* Herman Paavilainen, toimitusjohtaja, 1927–1954
* Pertti Paloheimo, toimitusjohtaja, 1976–1983
* Yrjö Puhakka, Maa-Auran hallituksen pj, 1930-luku
* August Raatikainen, 1930-luku
* August Ramsay, hallintoneuvoston pj, 1930-luku

Lähteet
-------

1. ↑  Kirjanpitopäälliköksi. (Aurayhtiöiden työpaikkailmoitus.) *Helsingin Sanomat*, 24.5.1980, s. 60. Artikkelin verkkoversio. Viitattu 11.3.2024.
2. 1 2  Mäkelä, Pentti: Keskinäisten vakuutusyhtiöiden Auran ja Pohjan rahasto. Maaseudun vakuuttajien tuki kulttuurille *Suomen Kulttuurirahasto*. Viitattu 11.3.2024.
3. 1 2  Maanviljelijäin Keskinäinen Vakuutusyhtiö Aura vietti eilen 20-vuotisjuhlaansa.  *Helsingin Sanomat*, 25.11.1937, s. 12. Näköislehti (maksullinen).
4. ↑  Aura ja Pohja sulautuvat Tapiolaksi.  *Helsingin Sanomat*, 19.6.1982, s. 22. Näköislehti (maksullinen).
5. ↑  Vakuutusyhdistykset ja Aurayhtiöt yhteistyöhön.  *Helsingin Sanomat*, 4.11.1978, s. 36. Näköislehti (maksullinen).
6. ↑  KOP:n johtoasema kaventui, Aura ohi Fennian.  *Helsingin Sanomat*, 12.6.1979, s. 21. Näköislehti (maksullinen).
7. ↑  Akapon ja Tieto-Tapiolan historia pähkinänkuoressa *Tieto-Tapiola (Internet Archive)*.  Arkistoitu 20.2.2007. Viitattu 11.3.2024.
8. ↑  Aura-yhtiöiden vakuutusmaksutulot 1,9 mrd vuonna -60.  *Helsingin Sanomat*, 1 15.5.1961, s. 23. Näköislehti (maksullinen).
9. ↑  Aura, keskinäinen henkivakuutusyhtiö *finto.fi*. Viitattu 10.3.2024.
10. 1 2  Kalpala, Asmo ym.: Pertti Heikkala 1940–2023.  *HS Muistot*, 14.8.2023. Artikkelin maksullinen verkkoversio. Viitattu 12.3.2024.
11. ↑  Niemi, Tiina: Fuusion vuoksi johdossa oli monta vuotta kaksoismiehitys. (Lähteenä Uolevi Itkosen kirja Tapiola-fuusiosta.) *Helsingin Sanomat*, 15.7.2002. Artikkelin maksullinen verkkoversio. Viitattu 12.3.2024.
12. ↑  Hackzell, Kaija: Ensin oli lastenmaja. (Helsingin korttelit kertovat, osa 57.) *Helsingin Sanomat*, 22.9.1995, s. 14. Näköislehti (maksullinen).
13. ↑  Scandic Meilahti *scandichotels.fi*. Viitattu 10.3.2024.
14. ↑  Härkönen, Reijo: Pentti Hänninen.  *HS Muistot*, 14.3.2011. Artikkelin maksullinen verkkoversio. Viitattu 12.3.2024.

Kirjallisuutta
--------------

* Alanen, Aulis J. & Ahtokari, Reijo: *Vuosisataista vakuutusta ; 1857, 1917, 1934 ; Maalaiset, Maa-aura, Henki-aura*. Helsinki : Aura-yhtiöt, 1967.
* *Aurayhtiöt 1973–1982*. Helsinki : Tapiola, 1983.
* Itkonen, Uolevi: *Tapiola-fuusio*. Tapiola-ryhmä, 2002. ISBN 951-98986-0-3.